Ditsem Nuus - Displaying items by tag: volkstaat
Sakenuus uit Orania
Van die jongste sakenuus te Orania:
Die winkel Orion Hardeware is verkoop – deur mnr. Harry Theron, wat dit vir jare bedryf het – aan Ronel en Frik Bekker. Laasgenoemde, met albei sowat 30 jaar ervaring in landboukoöperasiebestuur, sê dat hulle opwindende nuwe planne het vir die winkel.
Orania Toerusting en Gereedskap (OTG) in die Horison Nywerheidskorf het op 1 Maart 2019 getrek na 'n aansienlik groter perseel in dieselfde kompleks – na die perseel waar Die Proviand voorheen was. OTG eienaar Gert van Coppenhagen sê dat die vraag na toerusting en masjiene te huur vir die boubedryf, hom geroep het om die skuif te maak. Terselfdertyd brei OTG ook hul reeks van produkte uit na bv. steierwerk vir multiverdieping konstruksies.
Die klerewinkel Die Skatkis, wat deur Magda van Coppenhagen bedryf word, het ook geskuif na 'n groter perseel vanaf die Nywerhede 24 sentrum na die Horison Nywerheidskorf, aangrensend aan die perseel van OTG. Terselfdertyd sê Magda dat hulle hul klerereekse vir mans en dames aansienlik uitgebrei het en dit steeds teen uiters bekostigbare pryse.
Wa-Spa is 'n besigheid met 'n baie beskrywende naam wat onlangs in Orania geopen het – topgehalte motorwas en skoonmaak, Theunis Peens doen dit met 'n verskeidenheid dienste so goed as enige soortgelyke besigheid in die stad, of selfs nog beter. Wa-Spa is langs Komloerie geleë – vir meer besonderhede sien die advertensie in hierdie Orania-fokus
Sonland Produkte in die Afsaal Kompleks het hul perseel aansienlik vergroot ten einde 'n groter verskeidenheid van kruideniers, vrugte en groente aan te bied. Terselfdertyd het hulle ook uitgebrei na skoonmaakmiddels en toiletware. Hennie en Riana sê dat dit alles deel is van hul missie om 'n superette van uitnemendheid te bedryf.
Orania Motoringenieurswerke het 'n vakature vir 'n werkswinkelassistent. Geen vorige ondervinding is nodig nie, net opregte belangstelling om te leer van presisie-ingenieurswerk. Mededingende vergoeding en loopbaangeleentheid. Kontak Ben Botha by 060 610 4953.
Skroot vir kontant – by Noord-Kaap Skrootmetale – dit is wat jy daar kan kry. Gesels gerus met André Minnaar en sy span – 074 233 3211.
'n Volledig toegeruste gimnasium het ook vir die eerste keer sy deure op Orania oopgemaak – Bo-Karoo Gimnasium & Fiksheid Sentrum – in die Horison Nywerheidskorf, waar Tersius en Nanette van Niekerk van diens is.
Les bes, dr. Phillip Nothnagel het 'n algemene praktisynspraktyk op Orania geopen, ten einde in 'n nypende behoefte te voorsien. Hy word bygestaan deur sy vrou Maritsa, as 'n gekwalifiseerde apteker. Kontaknommer 082 325 3599.